KIRJALLINEN KYSYMYS E-1083/02

esittäjä(t): Bart Staes (Verts/ALE) komissiolle

(18. huhtikuuta 2002)

Aihe: Luontotyyppidirektiivin, lintudirektiivin ja ympäristövaikutusten arviointia koskevan direktiivin rikkomisen ehkäiseminen Deurganck-satama-altaan töiden jatkamisen yhteydessä

Flanderin parlamentti hyväksyi 14. joulukuuta 2001 asetuksen, jossa todettiin, että Deurganck-satama-altaan rakentamisen Schelde-joen vasemmalle rannalle ja sen toimintakuntoon saattamisen edellyttämät työt, muutokset ja järjestelyt ovat strategisesti tärkeät ja suuren yleisen edun mukaiset (Belgian valtion virallinen lehti, 20. joulukuuta 2001). Luontotyyppidirektiivin 92/43/ETY(1) 6 artiklan 2, 3 ja 4 kohdan soveltamiseksi päätettiin seuraavista korvaavista toimenpiteistä: a) valvotulla tulvatasanteella sijaitseva niittylintualue Kruibeke-Bazel-Rupelmonden alueella, b) Paardenschor, c) Paardenschorin tasalla oleva puro, d) makean veden puro puskurialueella (lounainen B), e) Drydijck-lampi ekologinen puskurialue mukaan lukien, f) Doelpolder noord (V) -hakualueella ja väliaikaisella niittylintualueella Putten west (ZTA) sijaitsevat niittylintualueet, g) Flanderin viranomaisten omistamien polderipalstojen ekologisen laadun parantaminen, h) Putten Plas -alueella ja muilla Z2-alueilla sijaitsevien lampien väliaikainen ja pysyvä huolto ja i) tilapäisten valumakenttien rakentaminen Zwijndrechtin, ex-Doeldokin ja Z2:n alueille.

Asetuksen 4 artiklassa säädetään, että Flanderin hallituksen on ennen tarpeellisten rakennuslupien myöntämistä varmistettava, että ympäristövaikutusten arviointia koskevaa direktiiviä 85/337/ETY(2), lintudirektiivin 79/409/ETY(3) 3 ja 4 artiklaa ja luontotyyppidirektiivin 92/43/ETY 6 artiklan 2, 3 ja 4 kohtaa sovelletaan asianmukaisesti.

Lintudirektiivin 79/409/ETY 3 ja 4 artiklaa ja luontotyyppidirektiivin 92/43/ETY 6 artiklan 4 kohtaa sovellettaessa velvoitetaan kaupunkirakentamisen lupia hakevat tekemään kaiken tarpeellisen korvaavien toimenpiteiden toteuttamiseksi ja sen varmistamiseksi, että Natura 2000:n yleinen ympäristö säilytetään.

Flanderin parlamentti on tällä välin vahvistanut 29. maaliskuuta 2002 ne kaupunkirakentamista koskevat luvat, jotka Flanderin hallituksen myönsi 18. maaliskuuta 2002 soveltaessaan 14. joulukuuta 2001 annettua asetusta.

Voiko komissio kertoa, onko se tämän uuden tilanteen seurauksena valmis peruuttamaan lintudirektiivin 4 artiklan 1 kohdan ja luontotyyppidirektiivin 6 artiklan 3 ja 4 kohdan noudattamatta jättämiseen perustuvan 20. maaliskuuta 2001 aloittamansa rikkomusmenettelyn, joka liittyy Flanderin hallituksen 8. syyskuuta 2000 tekemään päätökseen Sint-Niklaas-Lokerenin aluesuunnitelman kolmannesta muutoksesta ja muutokseen sisältyvästä sataman laajentamista koskevasta päätöksestä?

Jos vastaus on kielteinen, voiko komissio kertoa, mihin lisätoimiin Flanderin parlamentin ja hallituksen on ryhdyttävä Euroopan unionin asettamat vaatimukset täyttääkseen?

(1) EYVL L 206, 22.7.1992, s. 7.

(2) EYVL L 175, 5.7.1985, s. 40.

(3) EYVL L 103, 25.4.1979, s. 1.

Margot Wallströmin komission puolesta antama vastaus

(10. kesäkuuta 2002)

Komissiolle on tiedotettu parlamentin jäsenen esille tuomista seikoista Flanderin alueviranomaisten kanssa 26. lokakuuta 2001 pidetyssä kokouksessa sekä Flanderin viranomaisilta tämän kokouksen jälkeen saaduissa asiakirjoissa.

Komissio toteaa, että parlamentin jäsenen mainitsema korvausohjelma liittyy kantelujen perusteella käynnistettyihin rikkomismenettelyihin, jotka koskevat kahden satama-altaan (Verrebroeck, asia A-98/4669 ja Deurganck, asia A-98/5005) rakentamista Schorren en Polders van de Beneden-Schelde -erityissuojelualueelle.

Komissio haluaa myös huomauttaa, että kysyjän mainitsema 20. maaliskuuta 2002 lähetetty virallinen ilmoitus koskee toista rikkomismenettelyä (A-00/2212), joka liittyy Flanderin hallituksen 8. syyskuuta 2000 tekemään päätökseen Sint-Niklaas-Lokerenin aluesuunnitelman toisesta muutoksesta ja siihen liittyvistä satamanlaajennustoimenpiteistä. Kysymyksessä on Flanderin hallituksen pitkän tähtäimen tavoite muuttaa koko erityissuojelualue satama- ja muuksi infrastruktuuriksi, kuten muutetussa aluesuunnitelmassa esitetään.

Yllä esitettyjen seikkojen perusteella tiedot satama-altaisiin liittyvistä korvaavista toimenpiteistä eivät vaikuta millään tavalla aluesuunnitelmia koskevien asioiden käsittelyyn.